Sajtóközlemény

**Újabb mérföldkő a hazai filmes oktatásban: Az SZFE átadta a Kovács László Műtermet**

**Budapest, 2024. október 17. – Egyetemünk a mai napon ünnepélyes keretek között adta át legújabb filmes stúdióját. Az operatőr- és rendezőképzést szolgáló műtermet egykori hallgatónkról, a világhírű Kovács László operatőrről neveztük el. A beruházás újabb bizonyítéka egyetemünk elkötelezettségének az oktatás színvonalának folyamatos emelése és az intézményfejlesztés mellett.**

A **Zsigmond Vilmos Mozgóképművészeti Intézet** az épületben található, egykori úszómedence átalakításával egy 207 négyzetméteres, sokoldalú **díszletezési lehetőségekkel felszerelt műteremmel** gazdagodott. A Mészáros utcai campusunk ezzel együtt immár három professzionális stúdióval szolgálja az operatőr- és rendezőképzést, beleértve a közelmúltban átadott, közép-európai szinten is kiemelkedő virtuális műtermet.

Az új létesítményt a **nemzetközi hírű Kovács László operatőrről,** egyetemünk egykori hallgatójáról neveztük el. Kovács László (1933 Cece – 2007 Beverly Hills, Kalifornia) olyan kiemelkedő alkotásokban bizonyította tehetségét, mint a *Szelíd motorosok*, a *New York, New York*, a *Szellemirtók,* vagy a *Beépített szépség*. Művészi látásmódját több mint 70 film őrzi. Munkásságát számos díjjal ismerték el, köztük 2002-ben ASC Életmű-díjjal, 2005-ben Legenda-díjjal, valamint a Santa Fé-i Filmfesztivál Életmű-díjával.

*Prof. dr. Sepsi Enikő*, az SZFE rektora az átadó ünnepségen hangsúlyozta: *„Ez az új műterem nem csupán egy újabb helyisége az egyetemnek, hanem szimbólum.* *Szimbóluma annak a törekvésünknek, hogy hallgatóinknak a lehető legjobb képzést biztosítsuk*. *Egyetemünk az elmúlt tanévben jelentős lépéseket tett az oktatási infrastruktúra fejlesztése terén. Az idén tavasszal átadott digitális, LED-falas műterem után a Kovács László Műterem egyértelműen mutatja az egyetem elkötelezettségét a korszerű, gyakorlatorientált képzés mellett és tovább erősíti vezető szerepét a hazai művészeti képzésben.*” – Majd hozzátette, hogy az SZFE célja olyan szakemberek képzése, akik – Kovács László nyomdokain haladva – nemzetközi szinten is megállják a helyüket.

A beruházás számokban is impozáns: az átalakítás **6 hónapja alatt 1000 köbméter sittet szállítottak el**, hogy létrehozhassuk a most átadott modern, variálható díszletekkel berendezhető teret. A műteremben jelenleg is látható egy **60 négyzetméteres, lakásbelsőt imitáló oktatódíszlet**, amely kiválóan szolgálja hallgatóink gyakorlati képzését. Ezzel a fejlesztéssel újabb mérföldkövet értünk el a hazai filmes oktatásban.

*„A filmipar az egyik leggyorsabban változó és fejlődő iparág, megteszünk mindent az oktatás magas színvonaláért, hiszen kulcsfontosságú a filmes szakembereink utánpótlása. Az új műterem megkönnyíti az oktatók és a hallgatók munkáját is, akik majd diplomájukkal a kezükben már a filmezés minden formájára felkészülten, műtermi forgatási tapasztalattal, piacképes tudással indulhatnak el a munkaerőpiacon, rövid távon is hozzájárulva a magyar filmipar sikereihez, értékteremtő mozgóképes alkotások létrejöttéhez.” –* mondta el a rendezvényenKáel Csaba, a magyar mozgóképipar fejlesztéséért felelős kormánybiztos, a Nemzeti Filmintézet igazgatóságának elnöke.

\*\*\*

Az SZFE-ről:

A Színház- és Filmművészet Egyetem Magyarország egyetlen olyan egyetemi besorolású felsőoktatási intézménye, amely kizárólag a színház, a film és a televízió leendő alkotóművészeinek nyújt egyetemi diplomát. Intézményünk története 1865-ig nyúlik vissza, ezzel Európa egyik legrégebbi intézménye vagyunk művészeti területen. Három intézetünk készíti hallgatóinkat a színházi és mozgóképi kultúra ismereteinek elsajátítására, illetve alkalmazására: a Zsigmond Vilmos Mozgóképművészeti Intézet, a Sinkovits Imre Színházművészeti Intézet és a Németh Antal Drámaelméleti Intézet. Szakkollégiumunkat 2022-ben alapítottuk és saját Doktori Iskolánk is van. Egyetemünkről és a képzéseinkről bővebb információt talál itt: szfe.hu.

Kapcsolat:

|  |  |
| --- | --- |
| A képen szöveg, Betűtípus, fehér, Grafika látható  Automatikusan generált leírás | **SIMON****IZABELLA** |
| Kommunikációs és Marketing Igazgatóság | igazgató |
|  1117 Budapest, Gábor Dénes utca 4. Infopark, C épület | +36 30 087 7282simon.izabella@szfe.hu[www.szfe.hu](http://www.szfe.hu/) |